**JELGAVAS PILSĒTAS PAŠVALDĪBAS 2016.GADA 28.JANVĀRA SAISTOŠO NOTEIKUMU NR.16-3**

**„JELGAVAS PILSĒTAS PAŠVALDĪBAS PIRMSSKOLAS IZGLĪTĪBAS NODROŠINĀŠANAS FUNKCIJAS ĪSTENOŠANAS KĀRTĪBA”**

**PASKAIDROJUMA RAKSTS**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Īss saistošo noteikumu satura izklāsts | Jelgavas pilsētas pašvaldības 2016.gada 28.janvāra saistošie noteikumi Nr.\_\_\_\_ „Jelgavas pilsētas pašvaldības pirmsskolas izglītības nodrošināšanas funkcijas īstenošanas kārtība” (turpmāk - Saistošie noteikumi) nosaka kārtību, kādā Jelgavas pilsētā bērni no pusotra gada vecuma tiek reģistrēti pirmsskolas izglītības apguvei, vietu piešķiršanas secību un bērnu uzņemšanas un atskaitīšanas nosacījumus Jelgavas pilsētas pašvaldības pirmsskolas izglītības iestādēs. Saistošie noteikumi nosaka arī pašvaldības atbalsta apmēru un piešķiršanas kārtību, ja bērns apgūst pirmsskolas izglītības programmu privātā izglītības iestādē. |
| 2. Saistošo noteikumu nepieciešamības pamatojums | 2015.gada 11.decembrī spēkā stājās grozījumi Izglītības likuma 14., 16., 17. un 47.pantā. Izglītības likuma 17.pants tika papildināts ar 2.2, 2.3 un 2.4 daļu, no kuru redakcijas izriet pašvaldības pienākums aprēķināt pašvaldības atbalstu atbilstoši Ministru kabineta 2015.gada 8.decembra noteikumos Nr.709 “Noteikumi par izmaksu noteikšanas metodiku un kārtību, kādā pašvaldība atbilstoši tās noteiktajām vidējām izmaksām sedz pirmsskolas izglītības programmas izmaksas privātai izglītības iestādei” (turpmāk – MK noteikumi Nr.709) noteiktajai metodikai, noteikt kārtību pašvaldības atbalsta piešķiršanai, kā arī turpināt sniegt pašvaldības atbalstu bērnam, kura vecāks vai likumiskais pārstāvis ir atteicies no piešķirtās vietas pašvaldības pirmsskolas izglītības iestādē un bērns turpina apgūt pirmsskolas izglītības programmu privātā izglītības iestādē.  MK noteikumu Nr.709 5.punkts nosaka, ka pašvaldības atbalsts par vienu bērnu tiek noteikts tādā apmērā, kas atbilst bērna deklarētās dzīvesvietas pašvaldībā noteiktajām vienam izglītojamam nepieciešamajām vidējām izmaksām pašvaldības pirmsskolas izglītības iestādēs pirmsskolas izglītības programmas īstenošanai. Pašvaldības atbalsts aprēķināts saskaņā ar MK noteikumos Nr.709 noteikto metodiku. Izglītības likuma 17.panta 2.4 daļa paredz, ka pašvaldība var noteikt lielāku pašvaldības atbalsta apmēru atbilstoši pašvaldības budžeta iespējām.  Ņemot vērā iepriekš norādītos normatīvos aktus, Saistošajos noteikumos iekļauts pašvaldības atbalsta apmērs, kā arī pašvaldības atbalsta veidojošās izmaksu pozīcijas (viena bērna vidējās izmaksas mēnesī pašvaldības pirmsskolas izglītības iestādē).  Tāpat pašvaldības atbalsta piešķiršanas nosacījumos papildus iekļauts nosacījums, ka pašvaldības atbalsts piešķirams, ja bērna un viena vecāka vai likumiskā pārstāvja dzīvesvieta ir deklarēta Jelgavas pilsētas administratīvajā teritorijā.  Ņemot vērā minētos grozījumus normatīvajos aktos, Saistošie noteikumi izstrādāti jaunā redakcijā. |
| 3. Informācija par saistošo noteikumu ietekmi uz pašvaldības budžetu | Saskaņā ar Jelgavas pilsētas pašvaldības iestādes „Jelgavas izglītības pārvalde” sniegto informāciju, 2015.gadā 388 bērni, kas apguva pirmsskolas izglītības programmu privātā izglītības iestādē, saņēma uzaicinājumu uz pašvaldības pirmsskolas izglītības iestādi. No tiem 142 atteicās no piešķirtās vietas pašvaldības pirmsskolas izglītības iestādē un turpināja izglītoties privātā izglītības iestādē. Lai pašvaldība turpinātu sniegt pašvaldības atbalstu, vecāki vai likumiskie pārstāvji bērnus atkārtoti reģistrēja Jelgavas pilsētas pašvaldības bērnu reģistrā pirmsskolas izglītības apguvei. Saskaņā ar 2014.gada 27.marta saistošajiem noteikumiem “Jelgavas pilsētas pašvaldības pirmsskolas izglītības nodrošināšanas funkcijas īstenošanas kārtība” pašvaldība pārtrauca sniegt pašvaldības atbalstu, ja vecāks vai likumiskais pārstāvis atteicās no piedāvātās vēlamās vietas pašvaldības pirmsskolas izglītības iestādē, ja pēc minētā atteikuma konkrētajā pašvaldības pirmsskolas izglītības iestādē saglabājas brīva vieta. Šobrīd saskaņā ar spēkā esošiem grozījumiem Izglītības likumā, pašvaldības atbalsts ir jāturpina sniegt neatkarīgi no tā, ir vai nav brīva vieta pašvaldības pirmsskolas izglītības iestādē.  Saskaņā ar pašvaldības provizoriskajiem rādītājiem par viena bērna nepieciešamajām vidējām izmaksām pašvaldības pirmsskolas izglītības iestādēs primsskolas izglītības programmas apguvei un MK noteikumos Nr.709 noteikto metodiku, pašvaldības atbalsta piešķiršana Izglītības likuma 17.panta 2.1 un 2.3 daļas gadījumā var radīt papildu izmaksas pašvaldības budžetam. |
| 4. Informācija par saistošo noteikumu ietekmi uz uzņēmējdarbības vidi pašvaldības teritorijā | Saistošo noteikumu īstenošanas rezultātā tiks veicināta uzņēmējdarbības attīstība Jelgavas pilsētas pašvaldības administratīvajā teritorijā, nodrošinot pirmsskolas izglītības pakalpojumu. |
| 5. Informācija par administratīvajām procedūrām | Pašvaldības atbildīgajam darbiniekam, kas veic bērnu un bērnu vecāka un likumiskā pārstāvja datu apstrādi par vietu piešķiršanu pašvaldības pirmsskolas izglītības iestādē, turpmāk būs jāpārbauda ne tikai bērna deklarētā dzīvesvieta, bet arī viena vecāka vai likumiskā pārstāvja deklarētā dzīves vieta. Taču, ņemot vērā Izglītības likuma 17.panta 2.3 daļu, kas nosaka pašvaldības atbalsta sniegšanas turpināšanu, atbildīgajam darbiniekam nebūs atkārtoti jāapstrādā dati, kā tas tika veikts iepriekš pirms šo grozījumu spēkā stāšanās. Ņemot vērā minēto, pašvaldība paredz, ka šādi tiks efektīvi un lietderīgi izmantoti pašvaldības finansiālie, laika un personāla resursi. |
| 6. Informācija par konsultācijām ar privātpersonām | Pašvaldība organizēja vairākas tikšanās ar Jelgavas pilsētas administratīvajā teritorijā reģistrēto privāto izglītības iestāžu vadītājiem, kuru laikā tika uzklausīti priekšlikumi sadarbības pilnveidošanai, kā arī tika uzklausīti bērnu vecāki un likumiskie pārstāvji bērna interešu nodrošināšanai un vecāku tiesību respektēšanai pirmsskolas izglītības pakalpojuma izvēlē. |

Jelgavas pilsētas domes priekšsēdētājs A.Rāviņš